b"\n_START_ARTICLE_\nFiguralisme\n_START_PARAGRAPH_\nEl figuralisme fou una t\xc3\xa8cnica de composici\xc3\xb3 musical aplicada a la m\xc3\xbasica vocal, que va estar activa entre els segles XVI i XVIII, en conson\xc3\xa0ncia amb els pressup\xc3\xb2sits est\xc3\xa8tics del Renaixement i del Barroc, i que consistia a subordinar la m\xc3\xbasica al text creant per a la m\xc3\xbasica una s\xc3\xa8rie de figures de tota classe (mel\xc3\xb2diques, r\xc3\xadtmiques, polif\xc3\xb2niques, de textura musical, etc.) consistents a subratllar musicalment, amb el so, el sentit profund del text. En angl\xc3\xa8s, d'aquesta t\xc3\xa8cnica se'n diu -gr\xc3\xa0ficament- word paiting, \xc3\xa9s a dir literalment pintar [musicalment] les paraules. Aix\xc3\xad, per exemple, melodies ascendents acompanyen textos que parlen de pujar o d'anar cap amunt, per\xc3\xb2 una m\xc3\xbasica greu i fosca acompanyaria un text sobre la mort.\n_START_SECTION_\nL'Edat mitjana\n_START_PARAGRAPH_\nAquesta t\xc3\xa8cnica va, com a m\xc3\xadnim, tan enrere en el temps com al cant gregori\xc3\xa0 en el qual es troben patrons mel\xc3\xb2dics curts que expressen idees emotives i significats teol\xc3\xb2gics. Aix\xc3\xad, per exemple, el patr\xc3\xb3 fa-mi-sol-la expressa la humiliaci\xc3\xb3 i mort de Crist (un moviment descendent), mentre que el sol \xc3\xa9s la nota de la resurrecci\xc3\xb3 i el la, encara m\xc3\xa9s amunt, indica l'ascensi\xc3\xb3. Aix\xc3\xad, per exemple quan aquesta seq\xc3\xbc\xc3\xa8ncia mel\xc3\xb2dica es troba sobre el text et libera (per exemple a l'introit del diumenge de sexag\xc3\xa8sima, indica que Crist allibera la humanitat del pecat a trav\xc3\xa9s de la seva mort i la seva resurrecci\xc3\xb3.\n_START_SECTION_\nEl Barroc\n_START_PARAGRAPH_\nEl Barroc es va mantenir una part for\xc3\xa7a important dels figuralismes utilitzats en el Renaixement. Un dels exemples m\xc3\xa9s bells i alhora m\xc3\xa9s coneguts pertany a El Messies de Haendel, en concret a l'\xc3\xa0ria de tenor, aquest canta el text Every valley shall be exalted, and every mountain and hill made low; the crooked straight, and the rough places plain. (Tota vall ser\xc3\xa0 elevada, tota muntanya i tur\xc3\xb3 s'abaixar\xc3\xa0, el terreny escarpat esdevindr\xc3\xa0 pla, i l'escarpat una plan\xc3\xbaria; Isa\xc3\xafes, 40-4)._NEWLINE_A la melodia de Haendel, el mot vall es correspon amb una nota greu, exalted \xc3\xa9s una melodia ascendent, mountain forma un pic mel\xc3\xb2dic, i hill (tur\xc3\xb3) \xc3\xa9s un pic m\xc3\xa9s baix, mentre que low \xc3\xa9s una nota greu. Crooked (escarpat) es canta amb una figura r\xc3\xa0pida de quatre notes, mentre que straight es canta sobre una sola nota, imm\xc3\xb2bil; finalment, the rough places es canta amb notes curtes i separades, per\xc3\xb2 plain (pla) s'allarga a trav\xc3\xa9s de diversos compassos en una s\xc3\xa8rie de notes llargues, com planes. Aix\xc3\xb2 es pot veure en l'exemple seg\xc3\xbcent: _NEWLINE_Els cromatismes descendents que ja existien en el madrigal com a expressi\xc3\xb3 de tristor i de moret es codifiquen encara m\xc3\xa9s al Barroc com a expressi\xc3\xb3 de la mort. Com a tals apareixen en moltes obres del Barroc d'entre les quals en destaquen dues per la seva popularitat. El primer es troba en el baix obstinat del Crucifixus del Credo de la Missa en si menor de Johann Sebastian Bach, presenta aquesta figura per al moment de la mort de Crist, combinat amb la figura del passus (notes repetides sobre un ritme mon\xc3\xb2ton, expressant les passes del caminar) per representar precisament aquest mot. El segon \xc3\xa9s al baix obstinat del lament de la reina Dido, al final de l'\xc3\xb2pera Dido i Enees de Henry Purcell, titulat When I am laid, en qu\xc3\xa8 la reina se su\xc3\xafcida en saber de la mort d'Enees._NEWLINE_Algunes d'aquestes figures van viatjar grans dist\xc3\xa0ncies, segons afirma Bonastre, que troba antecedents de la figura inicial del primer cor Kommt ihr T\xc3\xb6chter de la Passi\xc3\xb3 segons Sant Mateu de Johann Sebastian Bach en compositors catalans i valencians del segle XVII. D'altra banda, Ruben L\xc3\xb3pez tamb\xc3\xa9 les troba en els tonos humanos -com cantates profanes de compositors espanyols del segle XVII._NEWLINE_Especialment Johann Sebastian Bach va fer un \xc3\xbas altament simb\xc3\xb2lic i for\xc3\xa7a m\xc3\xa9s allunyat dels mers efectes sonors, d'aquesta t\xc3\xa8cnica que li serv\xc3\xad molt sovint de font d'inspiraci\xc3\xb3. S\xc3\xb3n conegudes, per exemple, les seves maneres de representar la creu (s\xc3\xadmbol central de la Passi\xc3\xb3 que en alemany es diu igual que diesi (kreuz), ja fos utilitzant aquestes alteracions, ja fos dibuixant una mena de creu sobre la partitura, per mitj\xc3\xa0 d'una \xc3\xbanica l\xc3\xadnia mel\xc3\xb2dica (l\xc3\xadnia horitzontal) que queda segmentada per un gran acord en tutti que apareix com una l\xc3\xadnia vertical._NEWLINE_M\xc3\xa9s enll\xc3\xa0 de l'\xc3\xbas de figures a\xc3\xafllades per a la descripci\xc3\xb3 o refor\xc3\xa7ament d'idees precises i concretes contingudes en el text, la ret\xc3\xb2rica va brindar a la m\xc3\xbasica una gran quantitat de recursos per a l'organitzaci\xc3\xb3 temporal del discurs que, sobretot van ser de gran import\xc3\xa0ncia en el Barroc, i que van portar a la codificaci\xc3\xb3 de les principals formes musicals en el Classicisme. En s\xc3\xb3n exemples la forma sonata amb el seu desenvolupament i la seva reexposici\xc3\xb3._NEWLINE_Alguns dels te\xc3\xb2rics que van sistematitzar aquesta t\xc3\xa8cnica foren Nicolaus Listenius (Rudimenta musicae in gratiam studiosae iuventutis diligenter comportata, 1533), Heinrich Faber (Musica poetica, 1548), Joachim Burmeister, (Musica poetica, 1606), Johann Andreas Herbst (Musica poetica, 1643) i Johann Jakob Walther (1708)."